Det er ved at være sidste udkald, hvis der i år skal nå at være et storkepar, der slår sig ned i det nordjyske.

På markerne ved Møldamvej i Ålbæk har Sidse Lind Pedersen formået at fange tre store storke, der nyder solskinsvejret i det nordjyske. På DOFbasen ( Dansk Ornitologisk Forenings database ) blev der mandag registreret ekstra mange storke, og det er ifølge Sidse Lind Pedersen heller ikke uvant at se storke i lokalområdet, der er på et kort visit. Se billeder af storkene herunder: Den 1. maj kunne Storkene.dk berette om, at der nu er syv storkepar i Danmark, der har slået sig ned, mens man forventer, at der vil være 10 ynglepar på landsplan i år. - Lykkes det for storkene at finde sig til rette og falde til ro, er der udsigt til hele 7 ynglende par storke alene i Sønderjylland, og på landsplan ser det ud til, at der i år vil være 10 ynglepar, skriver man på hjemmesiden. Der er dog ikke for sent at få dannet nye storkepar. Skal et storkepar lykkes med yngel, skal de have dannet par og indledt ynglen senest den 10. maj, skriver Storkene.dk. Derfor er det altså ved at være sidste udkald, hvis et ynglepar skal nå at slå sig ned i det nordjyske. Ser man derfor et storkepar i det nordjyske, så er det vigtigt, at man ikke forstyrre dem. - Man bør holde en afstand på 50-75 meter fra en storkerede med et nyt par i. Så længe man holder denne afstand, så vil storkene ikke blive stressede. - Hvis man kommer for tæt på en storkerede med storke i, så vil storkene strække hals, og det er et tegn på, at man ikke skal gå tættere på, for ellers vil storkene sandsynligvis flyve af reden, fortæller storkeeksperten Hans Skov på Storkene.dk.